കര്ഷകസമരം: രക്തസാക്ഷിയായി സുശീല് ന്യൂഡല്ഹി ഹരിയാനയിലെ കര്ണാലില് പൊലീസ് മര്ദനത്തില് പരിക്കേറ്റ ഒരു കര്ഷകന് മരിച്ചു. കര്ണാലിലെ റായ്പ്പുര് ജതന് സ്വദേശിയായ സുശീല് കാജലാണ് ലാത്തിയടിയെ തുടര്ന്ന് മരിച്ചത്. പൊലീസ് മര്ദനത്തില് പരിക്കേറ്റ നിരവധി കര്ഷകര് ആശുപത്രിയില് ചികിത്സയിലാണ്. മര്ദനത്തെ പ്രതിപക്ഷ പാര്ടികളും കര്ഷക സംഘടനകളും നിശിതമായി വിമര്ശിച്ചു. കര്ഷക സമരത്തെ ചോരയില് മുക്കാനാണ് ഹരിയാനയിലെ ബിജെപി സര്ക്കാര് ശ്രമിക്കുന്നതെന്ന് പ്രതിപക്ഷം കുറ്റപ്പെടുത്തി. സംഭവത്തില് ജുഡീഷ്യല് അന്വേഷണം വേണമെന്ന ആവശ്യമുയര്ന്നു. കാര്ഷിക നിയമങ്ങള്ക്കെതിരായി സമരത്തിലുള്ള കര്ഷകരെ തല്ലിച്ചതച്ച പൊലീസ് നടപടിയില് ഉത്തരേന്ത്യന് സംസ്ഥാനങ്ങളില് വ്യാപക പ്രതിഷേധമുയര്ന്നു. ഹരിയാന, പഞ്ചാബ്, യുപി, രാജസ്ഥാന് സംസ്ഥാനങ്ങളില് കര്ഷകര് ഞായറാഴ്ചയും റോഡുകള് ഉപരോധിച്ചു. പൊലീസ് അതിക്രമത്തിനെതിരെ രാജ്യവ്യാപക പ്രതിഷേധത്തിന് കര്ഷക സംഘടനകള് ആഹ്വാനം ചെയ്തു. സുശീല് കാജല് ഒമ്ബതുമാസമായി സമരങ്ങളില് സജീവമായിരുന്നു. കര്ണാല് ടോള് പ്ലാസയില് മുഖ്യമന്ത്രി മനോഹര്ലാല് ഖട്ടറിനെതിരെ പ്രതിഷേധിക്കുന്നതിനിടെ പൊലീസ് ക്രൂരമായി മര്ദിച്ചു. ആശുപത്രിയില് ഹൃദയാഘാതത്തെ തുടര്ന്നാണ് മരണമെന്ന് ബികെയു നേതാവ് ഗുര്ണാം സിങ് ചദുനി പറഞ്ഞു. വരും ദിവസങ്ങളില് പ്രക്ഷോഭം ശക്തിപ്പെടുത്തുമെന്നും ബിജെപി നേതാക്കള്ക്കെതിരായ പ്രതിഷേധം തുടരുമെന്നും സംയുക്ത കിസാന്മോര്ച്ച പ്രസ്താവനയില് അറിയിച്ചു. കര്ഷകരുടെ തലയടിച്ച് പൊട്ടിക്കാന് നിര്ദേശിച്ച സബ്ഡിവിഷണല് മജിസ്ട്രേറ്റ് ആയുഷ് സിന്ഹയെ പുറത്താക്കണമെന്നും കര്ഷക സംഘടനകള് ആവശ്യപ്പെട്ടു.